**Проект!**

**ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ЕКСТРАДИЦИЯТА И ЕВРОПЕЙСКАТА ЗАПОВЕД ЗА АРЕСТ**

(обн., ДВ, бр. 46 от 2005 г., изм., бр. 86 от 2005 г., изм. и доп., бр. 52 от 2008 г., бр. 49 от 2010 г., бр. 55 от 2011 г., изм., бр. 53 от 2014 г., доп., бр. 7 от 2019 г., изм. и доп., бр. 45 от 2019 г.)

**§ 1.** В чл. 36 ал. 2 се изменя така:

„(2) Предаването въз основа на Европейска заповед за арест може да се осъществи и ако деянието, за което е издадена заповедта, не съставлява престъпление по законодателството на Република България. Не може да бъде отказано изпълнение на Европейска заповед за арест във връзка с данъци, такси, мита или валутен обмен на основание, че българското законодателство не предвижда същия вид данък или такса или не урежда по същия начин данъците, таксите, митата или валутния обмен както законодателството на издаващата държава членка.“

**§ 2.** В чл. 37, ал. 1 основният текст се изменя така:

„(1) Европейската заповед за арест се издава в писмена форма съгласно приложение № 1 и съдържа данни относно:“

**§ 3.** В чл. 42 се създава ал. 6:

„(6) В случаите по ал. 1 и 2, на исканото лице незабавно след задържането се предоставя срещу подпис копие от декларацията за правата на лицето, задържано на основание европейска заповед за арест съгласно приложение № 2, на разбираем за него език. В случай че няма декларация за правата на такъв език, исканото лице се информира устно за неговите права на език, който то разбира. Устното информиране не отменя задължението за предоставяне на писмена декларация на разбираем език в по-късен момент.“

**§ 4.** Създава се чл. 56а:

„Чл. 56а. (1) По искане на прокурора съответният първоинстанционен съд взема мярка „задържане“ с цел издаване на Европейска заповед за арест за обвиняем.

(2) Съдът се произнася в тридневен срок от получаване на искането по реда на чл. 64, ал. 3-5 НПК в открито заседание с участие на прокурора и защитника на обвиняемия, като преценява законосъобразността и пропорционалността на издаването на Европейската заповед за арест.

(3) Определението подлежи на обжалване с частна жалба и протест пред въззивния съд в тридневен срок по реда на чл. 64, ал. 6-8 НПК.

(4) Въз основа на влязло в сила определение на съда по предходните алинеи, прокурорът може да издаде Европейска заповед за арест.“

**§ 5.** В чл. 59а се създават ал. 2 и 3:

„(2) След приемане на лицето прокурорът незабавно внася искане за вземане на мярка за неотклонение задържане под стража от съответния първоинстанционен съд по реда на чл. 64 от Наказателно-процесуалния кодекс.

(3) В рамките на производството по ал. 2 обвиняемият и неговият защитник могат да оспорят законосъобразността и пропорционалността на издадената от прокурора по реда на чл. 56а Европейска заповед за арест.“

**§ 6.** Досегашното приложение към чл. 37, ал. 1 става приложение № 1 към чл. 37, ал. 1.

**§ 7.** Създава се приложение № 2 към чл. 42, ал. 6:

„Приложение № 2 към чл. 42, ал. 6:

Декларация за правата за лица, задържани въз основа на европейска заповед за арест

|  |
| --- |
| Задържан(а) сте въз основа на европейска заповед за арест, издадена от…………………................................./име на издаващата ДЧ на ЕС/  **Вие имате следните права:** |
| 1. **ИНФОРМАЦИЯ ОТНОСНО ЕВРОПЕЙСКАТА ЗАПОВЕД ЗА АРЕСТ**   Имате право на информация относно съдържанието на европейската заповед за арест, въз основа на която сте задържан(а). |
| **Б. ПОМОЩ ОТ АДВОКАТ**  Имате право да говорите с адвокат при условия на поверителност. Адвокатът е независим от полицията. Обърнете се към полицията, ако се нуждаете от помощ, за да се свържете с адвокат. Полицията ще Ви окаже съдействие. В определени случаи помощта може да е безплатна. Обърнете се към полицията за повече информация. |
| **В. УСТЕН И ПИСМЕН ПРЕВОД**  Ако не говорите или разбирате езика, използван от полицията или другите компетентни органи, имате право на безплатна помощ от устен преводач. Устният преводач може да Ви помогне в разговора с Вашия адвокат и е задължен да запази съдържанието на разговора поверително. Имате право на превод на европейската заповед за арест на език, който разбирате. При определени обстоятелства може да Ви бъде предоставен устен превод или резюме. |
| **Г. ВЪЗМОЖНОСТ ЗА СЪГЛАСИЕ**  Можете да се съгласите или да не се съгласите да бъдете предаден(а) на държавата, която Ви издирва. Съгласието Ви ще ускори производството. Имате право да оттеглите Вашето съгласие в срок от три дни след като сте го дали в съдебно заседание пред съда, който разглежда Вашата Европейска заповед за арест. Поискайте повече информация от органите или от Вашия адвокат. |
| **Д. ИЗСЛУШВАНЕ**  Преди да бъдете предаден(а) ще бъдете изслушан(а) от съдебен орган. Решението на първата инстанция може да бъде обжалвано от Вас, освен ако не сте дали съгласие за предаване. Решението на втората инстанция е окончателно и подлежи на изпълнение. |

„